Društvo odbacuje mlade alkoholičare | Balkan Diskurs
Erna Duratović
23. juna, 2015.
Kad naiđu na probleme, mladi najčešće nemaju podršku i ne znaju kojim putem da krenu. Okreću se porocima, a jedan od najzastupljenijih je alkohol. Probaju ga sa 15 ili 16 godina, a nekada i ranije. Nastavljaju da ga konzumiraju tokom izlazaka i predstavlja im način opuštanja. Neki od njih nastave sa opijanjem ne razmišljajući o …
Kad naiđu na probleme, mladi najčešće nemaju podršku i ne znaju kojim putem da krenu.
Okreću se porocima, a jedan od najzastupljenijih je alkohol. Probaju ga sa 15 ili 16 godina, a nekada i ranije. Nastavljaju da ga konzumiraju tokom izlazaka i predstavlja im način opuštanja. Neki od njih nastave sa opijanjem ne razmišljajući o mogućim ovisnostima.
Dvadesetogodišnji Stefan probao je alkohol prije četiri godine sa prijateljima na proslavi rođendana. Konzumira ga sada dva ili tri puta sedmično kad izađe sa društvom.
“Bolje se osjećam kada popijem, raspoloženiji sam i rasterećeniji. Jedini i najčešći razlog je bolja zabava, ali svakako mislim da je ozbiljan problem što sve više mladih sve ranije počinje da konzumira alkohol”, kazao je Stefan.
Milica je alkohol probala iz dosade kada je imala 13 ili 14 godina. Kako kaže, ima 19 godina i pije ga uvijek kada izađe naveče, a ponekad i kod kuće.
“Kada pijem osjećam se dobro, manje nervozno i opterećeno. Najčešći razlozi zašto konzumiram alkohol su dosada, nervoza, nezadovoljstvo nekim stvarima a i životom generalno”, kazala je Milica, istaknuvši da je alkoholizam uveliko prisutan ali ima i puno većih problema od njega.
Sa društvom 23-godišnja Dajana pije alkohol u parku jer je jeftinije. Pije jer joj odgovara i opušta je.
Vino i pivo Milica, koja ima 23 godine, konzumira četiri ili pet puta mjesečno. Razlog su proslave sa društvom. “Pijem umjereno, ne opijam se”, dodaje Milica.
Ono što je zajedničko za sve naše sagovornike jeste da ih savremena komunikacija čini otuđenima i usamljenima i smatraju je jednim djelom razlogom za konzumaciju alkohola. Očekivanja koja imaju od sebe ali i drugih su se promijenila u odnosu na prijašnje generacije jer se živi brže i sve je dostupno mladima. Činjenica je da i maloljetne osobe mogu kupiti alkoholna pića a da im prodavci neće tražiti ličnu kartu iako to nije u skladu sa važećim zakonom.
Marko je alkohol počeo konzumirati sa 13 godina. Kako je kazao, toliko mu se sviđa da sa 26 godina ga pije svaki dan i to u većim količinama.
“Kako sam odrastao sve me više privlačilo, budio sam se sa željom da okusim alkohol. Kako je vrijeme odmicalo shvatio sam da je sve manje ljudi oko mene, neki su me čak i upozoravali da imam problem sa alkoholom ali ih nisam slušao”, kazao je Marko, istaknuvši da se ipak obratio stručnim licima.
Nakon dužih terapija uspio je iskontrolisati svoju potrebu za alkoholom. Prema njegovim rječima, da nije imao pomoć prijatelja alkoholizam bi ga odveo u smrt.
Neimaština, loše stanje u državi, problemi u porodici su samo neke od stvari zbog kojih mladi ljudi sve ranije počinju da piju alkohol. Svako od mladih ima svoj razlog i priču o početku konzumiranja alkohola, ali ono što se može zaključiti jeste da oni koji postanu ovisni budu često i odbačeni iz društva.